Jesús icatsia tajëvelia jumaitsi pijajivijavabelia:
—Mapanacuapijivi,
Dioso apo pejumecovënëtsivi,
itsa pacaitoya tsane,
panajamatabënapitsianame xanë copiaya taneitoyajava bajarapamonae.
Mapanacuapijivi,
pamonae Dioso apo pejumecovënëtsivi,
namataenetsia nasiva tsavanapae.
Paxamë ata bajarapamonae itsa pajamatabëcuenejëpa vanapaejitsipame,
nexata paxamë ata bajarapamonae pacaasiva tsipae.
Itsiata baitsi jane xanë baja pacajunatatsi bajarapamonaevecua.
Nexata baja paxamë apo pajamatabëcuenejëpaemë bajarapamonae.
Bajaraxuata pacaitoya tsane bajarapamonae.
Panajamatabënapitabiabianame najumecapanepaeya patacajumaitsijava:
“Itsanë ata apo jamatabëcuenematatoxenetsi pijatuxanenë,”
patacajaijava.
Nebejiobiaexana itsamonae.
Nexata paxamë ata itsamonae pacabejiobiaexanaena.
Itsamonae nejumecovënëta tatsipaebilivaisi.
Nexata pijinia paxamë ata itsamonae pacajumecovënëtsiana panetsipaebilivaisi.
Bajarapacuenia pacaexanaena mapanacuapijivije xanë patajajivixaemë.
Tsipaji bajarapamonae apo yapëtae Dioso,
ponë nitorobica,
jai Jesús tajëvelia pijajivijavabelia.
Icatsia Jesús jumaitsi pijajivijavabelia:
—Xanë itsa apo patsinëtsica tsipae mapanacuayabetsicaje,
mapanacuapijivi apo naneconitsi tsipae Diosojavabelia.
Tsipaji bajarapamonae Dioso apo peyapëtaexae,
pibisiacuene exanaejitsipa.
Nexata xanë tapatsixaetsica mapanacuayabetsicaje,
bajarapamonae yapëtane baja Dioso.
Nexata bajarapamonae yapëtae ata Dioso,
pibisiacuene pexanaexae,
nexata naneconita Diosojavabelia.
Nexata acuenebi bajarapamonae pejumaitsijava pibisiacuene pexanaejava yabara:
“Apo tayapëtaexae Dioso,
pibisiacuene exanajë,”
pejaijava.
Nexata pamonae nitoya,
bajarapamonae taxa ata itoya.
Bajarapamonaejavata Dioso pesaëta pinijicuene taexanaejava exanabiabajë.
Bajaraxua itsajivi ata apo exanae mapanacuata.
Bajarapamonaejavata pinijicuene taexanaejava itsa apo exanaenë tsipae,
apo naneconitsi tsipae Diosojavabelia.
Tsipaji bajarapamonae apo yapëtae tsipae Dioso.
Bajarapamonae tae ata Dioso pesaëta pinijicuene taexanaejava,
itsiata apo nejumecovënëtsi.
Bajarapamonae nitoya.
Taxa ata itoya.
Nexata naneconita Diosojavabelia.
Bajarapacuenia nitoya tsipaji baja cajena bajayata tajëvelia bajarapamonae taneitoyajavanexa yabara,
Dioso pejumelivaisibaxutota jumaitsi mapacueniaje:
“Nitoya tsane bajarapamonae,
ajibi taneyabaraitoyajava ata,”
jai tajëvelia Dioso pejumelivaisibaxutota xanë yabara,
jai Jesús pijajivijavabelia.
Icatsia Jesús jumaitsi pijajivijavabelia:
—Vajëtsianajë taxajavabelia pitorobinexatsica Espíritu Santo,
pexaniajailivaisi pepaebinënexa.
Itsa patsianica Espíritu Santo taxajavavetsica,
nexata pacayavenonaena.
Pacajamatabëcuene asaëyaexanaenanua.
Espíritu Santo xanë nevajunupaebiana xaniavaetsia.
Paxamë baja cajena tataxuxuabijavaveliacujinae jivi livaisi tatsipaebijava,
paneyajavajinavanapame.
Bajaraxuata paxamë ata xaniavaetsia panevajunupaebianame,
jai Jesús pijajivijavabelia.
Icatsia Jesús jumaitsi pijajivijavabelia:
—Bajarapacuenia pacatsipaebatsi panecopabiyaniva patanejumecovënëtsilivaisimë.
Paxamë papecaitoyavi,
pacacapitsapabiabiana judíovi penacaetuatabiabibovecua.
Belia jane baja itsamatacabijavabelia pacabeyejebiana.
Nexata pamonae pacabeyejebiana,
jamatabëcuenenavëxaniabiaya jumaitsi tsane:
“Dioso pejitsipaecuenia tobeyejebajë mapamonaeje,”
jai tsane.
Bajarapamonae xanë apo neyapëtae.
Apo yapëtae cajena taxa ata.
Bajaraxuata bajarapacuenia pacaexanaena.
Bajarapacuenia tajëvelia pacatsipaebatsi baja cajena.
Nexata jane baja pamatacabi pacatsipatsiana bajarapacuene,
panajamatabënapitsianame pacuenia baja cajena tajëvelia pacatsipaebatsi,
jai Jesús pijajivijavabelia.
Icatsia Jesús jumaitsi pijajivijavabelia:
—Tataxuxuabijavaveliacujinae jivi livaisi tatsipaebijava,
abaxë apo pacatsipaebitsi mapacuene yabaraje.
Bajarapacuenia apo pacatsipaebitsi tsipaji abaxë pacayajavaponaponatsi.